Steven Hatfill optužuje vladu i medije za klevetu. 12/8/02 - 2002-08-12
Ja sam naprosto zaprepašten da su moje iskustvo, znanje, opredjeljenje i služba u vezi sa odbranom Sjedinjenih Država protiv biološkog
Bivši američki vojni naučnik koji je bio predmet istrage FBI-a u vezi sa prošlogodišnjim smrtonosnim kontaminiranjem pismenih pošiljki anthraxom izjavio je da on nema ništa sa ovim napadima i optužuje vladu i medije da su se nepravedno ustremili na njega. Ljekar po struci i stručnjak za biološko ratovanje Steven Hatfill jučer je zajedno sa svojim advokatom održao konferenciju za novinare na kojoj je optužio vladu i medije za klevetu i nanošenje štete njegovom ugledu nakon što je njegovo ime spomenuto u vezi sa smrtonosnim poštanskim pošiljkama kontaminiranim anthraxom. Gospodin Hatfill je izjavio da nije imao ništa sa tim, niti sa pojavom niti sa načinom slanja pošiljki kontaminiranih anthraxom i krajnje je pogrešno da bilo ko tvrdi ili sugeriše da jeste i dodao da nikada nije radio sa anthraxom i da ne znam ništa o tome. FBI je dva puta pretraživao kuću Stevena Hatfilla i oba puta su mediji izvještavali o tome. I Hatfill i njegov advokat su izjavili da je naučnik sarađivao u istrazi FBI-a i da su zbog toga bili iznenađeni kada je FBI 1. augusta izvršio pretres Hatfillove kuće po sudskom nalogu i da se informacija o tome vrlo brzo našla u medijima. Advokat Stevena Hatfilla Victor Glasberg sugeriše da je moguće da je do curenja informacija došlo zbog toga što FBI osjeća da je pod pritiskom da pokaže da je postigao napredak u istrazi. FBI je nekoliko puta ispitivao Hatfilla koji je također bio podvrgnut i poligrafskom testu u vezi sa istragom poštanskih pošiljki od prošle jeseni. Četrdeset-osmogodišnji Hatfill je jedan od oko 30 naučnika u Sjedinjenim Državama koje FBI u sklopu svoje istrage drži pod prismotrom, karakterišući ga kao osobu od interesa za istragu. Htfill je radio za Vojni medicinski institut za infektivne bolesti na istraživanju za odbranu zemlje od biološkog napada koji je lociran u Fort Detricku, savezna država Maryland. Mada je ekspert za viruse Hatfill, kako on kaže, nema nikakvog iskustva sa bakterijama kao tipa anthraxa. Na pomenutoj konferenciji za novinare Hatfill je također izjavio da je naprosto zaprepašten da su njegovo iskustvo, znanje, opredjeljenje i služba u vezi sa odbranom Sjedinjenih Država protiv biološkog napada iskorišteni protiv njega u potrazi za ubicom koji je za ubijanje upotrebljavao anthrax. Hatfill je uz to dodao da je iznenađen činjenicom da su agenti FBI-a mislili da je on anthrax donio kući.